न्यूज डेस्क, अमर उजाला, आगरा
Updated Fri, 13 Jul 2018 10:44 AM IST
आगरा के खंदौली क्षेत्र में गुरुवार को शहतूत के पेड़ पर प्रेमी युगल के शव लटके मिले। दोनों ने दुपट्टे से फांसी का फंदा बनाया था। वे मथुरा के रहने वाले थे। उनके बीच बुआ और भतीजे का रिश्ता था।
युवती की इसी साल 18 फरवरी को किसी और से शादी हो चुकी थी। फिलहाल, वो मायके में रह रही थी। दोनों सुबह ही घर से भागकर यहां पहुंचे थे। पुलिस ने उनके मोबाइल फोन के जरिए शिनाख्त की।
युवती बबीता (20) पुत्री बलवीर मथुरा जिले के बलदेव की रहने वाली थी। बबीता की शादी वृंदावन के छटीकरा के नगला रामताल में हो चुकी थी। एक महीने से वो मायके में रह रही थी।
दुपट्टे का फंदा बनाकर लगाई फांसी
युवक गोकुलेश (21) पुत्र भगवान दास गोवर्धन के अड़ींग का रहने वाला था। उसने इसी साल बाबूलाल डिग्री कॉलेज से बीएससी की थी। दोनों बाइक से आए थे। इसके बाद चप्पलें उतारीं, दुपट्टे से फंदे बनाकर लटक गए।
बताया जाता है कि दोनों के बीच कई सालों से प्रेम संबंध थे। इसका पता चलने पर बबीता की शादी कहीं और कर दी गई लेकिन उसने गोकुलेश से मिलना नहीं छोड़ा बल्कि पति को छोड़कर मायके में आ गई।
वे दोनों शादी करना चाहते थे लेकिन परिवार राजी नहीं थे। इसी से आहत होकर दोनों ने खुदकुशी कर ली। फंदे पर लटके गोकुलेश के पैर जमीन को छू रहे थे। इस कारण कुछ लोगों ने उसकी हत्या की आशंका जाहिर की।
गोकुलेश के परिजनों ने भी यही कहा कि उनके बेटे की हत्या की गई है। हालांकि पुलिस के समझाने पर वे मान गए कि मामला आत्महत्या का है।
विज्ञापन